钦定古今图书集成/明伦汇编/氏族典/第231卷 > 杨文卿
## 钦定古今图书集成/明伦汇编/氏族典/第231卷 > 杨文卿

按《万姓统谱》：“文卿字质夫，鄞人。少颖敏不凡，十三通
举子业，弱冠入郡庠，发解浙省第一，举会试第二，初
授刑部主事。时有尹清者，夜饮杀人，事发，匿豪家，令
其妻贿同饮者，张铎承之，文卿一讯知其诬，根捕尹
清。家长者为请，不听，竟坐清，而释左验者。升山西提
学佥事，严条约，公劝惩。尝曰：‘考试糊名，此以革提学
之弊，非革士子弊也。不自为弊，安用是琐琐者哉’？”乃
不糊名，士无异议。升山东提学副使，以积劳致疾而
卒。文卿外圆而内方，平居恂恂和易，临事即确然不
可夺。居官律己，务为清约，门无私谒，室无长物。其死
也，橐无馀赀，惟图书数箧而已。所著有《崧畦集》《笔谈
类槁》《苕溪集》若干卷。子叔通，第戊辰进士，历南京兵、
刑、工、礼四曹，升湖广提学副使，积官至山西左布政
使，乞纳禄而归，廉俭不愧其父。